牟元禮挽章
作者：馮時行
朝代：宋

paragraphs: 淚注瓊瑰事可傷，白衣回首白雲鄉。
兩三遺冊新詩在，四十餘年素業荒。
學海驟乾千頃浪，儒林舊剪一枝芳。
風流未寄三題草，光焰誰家萬丈長。
不作人間金榜客，應爲天上玉樓章。
詼諧未見車公口，錦繡應無李白腸。
幽鳥空啼疏竹徑，青燈愁見舊梧堂。
就中有事空堪恨，誰問雙親兩鬢霜。